Osnovna škola Julija Klovića

Nova cesta 133

Zagreb

**PRAVILNIK O KRITERIJIMA ZA STJECANJE PRAVA USMENOG ODGOVARANJA PO DOGOVORU**

1. Odgovaranje po dogovoru povlastica je za učenike koji postižu izvrsne rezultate u izvanškolskim aktivnostima (glazbi, sportu, plesu i dr.) u cilju lakšeg svladavanja nastavnih programa u obveznom osnovnoškolskom obrazovanju i usklađivanja izvanškolskih obveza u kojima ostvaruju izvrsne rezultate.

Razrednik je na početku školske godine dužan obavijestiti učenike o mogućnosti odgovaranja po dogovoru.

1. Odluku o odgovaranju po dogovoru donosi Učiteljsko vijeće:

* učenicima koji sudjeluju na sportskim natjecanjima ( osobito državne i međunarodne razine te učenicima koji su članovi mlađih kategorija sportskih reprezentacija Republike Hrvatske) i postižu izvrsne rezultate
* učenicima umjetničkih (glazbenih, baletnih ili plesnih) škola i ostalih izvanškolskih aktivnosti s izvrsnim uspjehom
* učenicima srednjih umjetničkih škola.

1. Za stjecanje mogućnosti odgovaranja po dogovoru učenik/roditelj treba:

* podnijeti molbu Učiteljskom vijeću do kraja rujna tekuće školske godine
* priložiti potrebnu dokumentaciju:
  + potvrdu sportskog saveza pojedinog sporta o redovitim treninzima i pripremanju za natjecanja (posebno na državnoj i međunarodnoj razini te sudjelovanju u sportskim reprezentacijama Republike Hrvatske) za tekuću nastavnu godinu, a u kojoj mora biti navedena visoka razina postignuća pojedinca
  + potvrdu o upisu u umjetničku školu (glazbenu, plesnu ili baletnu) za tekuću nastavnu godinu
  + potvrdu o izvrsnosti u bavljenju izvanškolskom aktivnošću za tekuću nastavnu godinu

*Napomena: potvrde sportskih klubova ili škola o samom bavljenju učenika nekom izvanškolskom aktivnošću nisu dostatne za odobravanje prava odgovaranja po dogovoru.*

1. Pravo na odgovaranje po dogovoru može se odnositi na cijelu nastavnu godinu ili na određena razdoblja u nastavnoj godini, ovisno o priloženom planu treniranja/vježbanja i natjecanja .

*Napomena: učenici koji pohađaju srednju glazbenu, baletnu ili plesnu školu imaju zbog opsežne satnice pravo odgovaranja po dogovoru cijelu nastavnu godinu.*

1. Predmetni učitelj i učenik dogovorit će plan odgovaranja i u iznimnim

slučajevima plan pisanih provjera. Predmetni učitelj može pod bilješke u e-Dnevnik zapisati dogovor s učenikom (vrijeme, način, sadržaj ocjenjivanja nastavnog sadržaja).

U slučajevima unaprijed najavljenih opravdanih izostanaka ili bolesti, termini odgovaranja mogu se iznimno mijenjati u dogovoru s predmetnim učiteljem.

1. Dužnost učenika je voditi brigu o svojim obvezama, podsjetiti predmetnog učitelja na dogovor i poštivati raspored dogovorenih termina odgovaranja i pisanih provjera. Ukoliko se učenik ne bude pridržavao dogovora i plana odgovaranja, učitelj može provjeriti učenikovo znanje na prvom sljedećem satu na kojem će učenik biti nazočan.
2. U slučaju da je učeniku tijekom nastavne godine izrečena pedagoška mjera (opomena, ukor ili strogi ukor), učenik gubi pravo na odgovaranje po dogovoru. Ako članovi Razrednog vijeća zaključe da učenik izbjegava provjere znanja i ne izvršava svoje obveze na zadovoljavajući način, odluka o odgovaranju po dogovoru može se ukinuti na sjednici Razrednog vijeća.
3. Učenik kojemu je odobreno odgovaranje po dogovoru bit će vrednovan prema kriterijima ocjenjivanja iz pojedinog predmeta. Povlastica odgovaranja po dogovoru ne podrazumijeva ublažavanje kriterija u odgojnom smislu kao ni u obrazovnom (u smislu smanjenja gradiva za nastavnu godinu ili u smislu više ocjene).

Povjerenstvo za izradu prijedloga Pravilnika OŠ Julija Klovića

Zagreb, rujan 2021.